b'\n_START_ARTICLE_\nChapmanita\n_START_SECTION_\nCaracter\xc3\xadstiques\n_START_PARAGRAPH_\nCristal\xc2\xb7litza en el sistema monocl\xc3\xadnic. Acostuma a presentar-se en forma d\'una pols de color groc-verd, i deixa una ratlla del mateix color. A m\xc3\xa9s del ferro i l\'antimoni, els dos metalls que apareixen en la seva f\xc3\xb3rmula qu\xc3\xadmica (Fe\xc2\xb3\xe2\x81\xba\xe2\x82\x82Sb\xc2\xb3\xe2\x81\xba(SiO\xe2\x82\x84)\xe2\x82\x82(OH)), \xc3\xa9s molt com\xc3\xba que porti impureses d\'alumini. \xc3\x89s l\'an\xc3\xa0leg d\'antimoni de la bismutoferrita, amb la qual es confon f\xc3\xa0cilment. Es pot extreure com a mena de l\'antimoni._NEWLINE_Segons la classificaci\xc3\xb3 de Nickel-Strunz, la chapmanita pertany a "09.ED: Fil\xc2\xb7losilicats amb capes de caolinita, compostos per xarxes tetra\xc3\xa8driques i octa\xc3\xa8driques" juntament amb els seg\xc3\xbcents minerals: dickita, caolinita, nacrita, odinita, halloysita, hisingerita, halloysita-7\xc3\x85, amesita, antigorita, berthierina, brindleyita, caryopilita, cris\xc3\xb2til, cronstedtita, fraipontita, greenalita, kellyita, lizardita, manandonita, nepouita, pecoraita, guidottiita, al\xc2\xb7lofana, crisocol\xc2\xb7la, imogolita, neotocita i bismutoferrita.\n_START_SECTION_\nFormaci\xc3\xb3 i jaciments\n_START_PARAGRAPH_\nLa chapmanita es pot trobar \xc3\xadntimament associada als minerals de plata, aix\xc3\xad com en filons de quars que contenen grafit en el gneis.'